b'\n_START_ARTICLE_\nError de pilotatge\n_START_PARAGRAPH_\nUn error de pilotatge \xc3\xa9s el concepte utilitzat per indicar la causa d\'un incident aeri en el qual el pilot \xc3\xa9s considerat el principal o parcial responsable. Pot tractar-se d\'una equivocaci\xc3\xb3, una valoraci\xc3\xb3 incorrecta o una falta d\'atenci\xc3\xb3 per un aviador durant l\'exercici de les seves funcions._NEWLINE_En general, en un incident causat per un error de pilotatge, el pilot comet l\'error sense voler. Tanmateix, la falta d\'atenci\xc3\xb3 a un procediment operatiu est\xc3\xa0ndard o un senyal d\'alarma sempre es considera un error de pilotatge, sense perjudici de les conseq\xc3\xbc\xc3\xa8ncies penals que puguin tenir aquestes accions._NEWLINE_Els operadors aeris (aerol\xc3\xadnies o els mateixos propietaris dels avions) no solen ser considerats responsables d\'un incident provocat principalment per una fallada mec\xc3\xa0nica de l\'aeronau, tret que es demostri que la fallada \xc3\xa9s deguda a un error de pilotatge._NEWLINE_El pilot pot ser considerat responsable d\'un error tamb\xc3\xa9 en condicions meteorol\xc3\xb2giques adverses si l\'organisme encarregat de la investigaci\xc3\xb3 conclou que no ha exercit la dilig\xc3\xa8ncia necess\xc3\xa0ria. La responsabilitat per l\'incident en un cas com aquest dep\xc3\xa8n de si el pilot podia preveure raonablement el perill i no ha pres les mesures necess\xc3\xa0ries per evitar el problema potencial causat pel mal temps. Volar en un hurac\xc3\xa0 per motius diferents dels objectius leg\xc3\xadtims de recerca es consideraria un error de pilotatge, mentre que volar en una micror\xc3\xa0fega no seria considerat un error de pilotatge si no hagu\xc3\xa9s pogut anticipar-lo o no hagu\xc3\xa9s tingut temps de comprendre el perill i reaccionar en conseq\xc3\xbc\xc3\xa8ncia. Alguns fen\xc3\xb2mens atmosf\xc3\xa8rics, com ara la turbul\xc3\xa8ncia atmosf\xc3\xa8rica o els n\xc3\xbavols lenticulars, costen d\'evitar, especialment si l\'aeronau en q\xc3\xbcesti\xc3\xb3 \xc3\xa9s la primera a trobar-se amb el fenomen en un lloc i un moment determinats._NEWLINE_Un dels episodis m\xc3\xa9s famosos de cat\xc3\xa0strofe a\xc3\xa8ria atribu\xc3\xafts a un error de pilotatge fou l\'estavellament del vol\xc2\xa0401 d\'Eastern Air Lines el 29 de desembre del 1972 prop de Miami (Estats Units). El pilot, el copilot i l\'enginyer de vol estaven tan pendents d\'una alarma que indicava un problema amb el tren d\'aterratge que no s\'adonaren que un tripulant havia premut sense voler el bot\xc3\xb3 del pilot autom\xc3\xa0tic, amb el resultat que el tipus de vol havia canviat de lineal a descendent. Ning\xc3\xba no s\'adon\xc3\xa0 que l\'avi\xc3\xb3 anava perdent altitud fins que s\'estavell\xc3\xa0 contra el terreny als Everglades en un impacte que provoc\xc3\xa0 la mort de 101 de les 176\xc2\xa0persones a bord._NEWLINE_El posterior informe de la Junta Nacional de Seguretat en el Transport (NTSB) culp\xc3\xa0 la tripulaci\xc3\xb3 de no haver fet un seguiment correcte dels instruments de vol. Sovint es fa servir aquest incident com a cas d\'estudi en els cursos de preparaci\xc3\xb3 de tripulants i controladors aeris._NEWLINE_Imputar un incident aeri a un error de pilotatge sovint provoca controv\xc3\xa8rsia. Per exemple, l\'NTSB conclogu\xc3\xa9 que l\'estavellament del vol\xc2\xa0587 d\'American Airlines s\'havia degut a una fallada del tim\xc3\xb3 causada per "un \xc3\xbas in\xc3\xbatil i excessiu del pedal del tim\xc3\xb3" pel copilot, que era qui tenia el control de l\'avi\xc3\xb3 en el moment de l\'incident. Els advocats del copilot, que mor\xc3\xad en l\'estavellament, argu\xc3\xafren que els pilots d\'American Airlines "no havien rebut la formaci\xc3\xb3 adequada sobre l\'\xc3\xbas excessiu del pedal del tim\xc3\xb3". A m\xc3\xa9s a m\xc3\xa9s, els advocats digueren que el trencament del tim\xc3\xb3 fou degut a un defecte de disseny de l\'Airbus\xc2\xa0A300 i que les accions del copilot no haurien hagut de causar el trencament del tim\xc3\xb3, amb la posterior caiguda de l\'avi\xc3\xb3 i la mort de 265\xc2\xa0persones._NEWLINE_L\'estavellament del vol\xc2\xa0593 d\'Aeroflot el 1994 fou un desastre aeri provocat indirectament per un error de pilotatge: el comandant f\xc3\xa9u seure als comandaments el seu fill adolescent, que amb una maniobra excessiva desactiv\xc3\xa0 el pilot autom\xc3\xa0tic i, en \xc3\xbaltima inst\xc3\xa0ncia, provoc\xc3\xa0 l\'impacte de l\'Airbus\xc2\xa0A310 amb el s\xc3\xb2l i la mort de tota la gent que hi viatjava. Tamb\xc3\xa9 en aquest cas, el control aeri per una persona no qualificada en el sector es pot considerar error de pilotatge._NEWLINE_Durant el 2004, als Estats Units, l\'error de pilotatge fou considerat la causa prim\xc3\xa0ria del 78,6% dels incidents mortals de l\'aviaci\xc3\xb3 general i el 75,5% dels incidents de tot tipus d\'aviaci\xc3\xb3. En els vols de l\xc3\xadnia, l\'error de pilotatge \xc3\xa9s la causa d\'una mica m\xc3\xa9s de la meitat dels incidents de causa coneguda arreu del m\xc3\xb3n.'